ОБЯСНИТЕЛЕН МЕМОРАНДУМ

Въз основа на предоставения ѝ от Съвета мандат[1] Европейската комисия проведе преговори с Република Гвинея Бисау с оглед подновяване на протокола към Споразумението за партньорство в сектора рибарство между Европейската общност и Република Гвинея Бисау от 17 март 2008 г. В резултат на тези преговори на 15 юни 2011 г. бе парафиран нов протокол за период от 1 година, считано от 16 юни 2011 г., като се има предвид, че действащият протокол изтича на 15 юни 2011 г.

Новият протокол към Споразумението за партньорство бе предоставен на Съвета за одобрение на подписването му и на временното му прилагане. Той бе предоставен също на Съвета и на Парламента с оглед на неговото сключване.

Протоколът предвижда възможности за риболов в следните категории:

- 4 400 БРТ за траулери с дълбоко замразяване за улов на скариди

- 4 400 БРТ за траулери с дълбоко замразяване за улов на риба и главоноги мекотели

- 23 сейнера за улов на риба тон/ кораба с парагади за улов на повърхността

- 14 кораба за улов на риба тон с въдици

Следва да бъде определен принципът за разпределяне на тези възможности за риболов между държавите-членки.

На тази основа Комисията предлага Съветът да приеме настоящия регламент.

2011/0256 (NLE)

Предложение за

РЕГЛАМЕНТ НА СЪВЕТА

относно разпределянето на възможностите за риболов в съответствие с протокола, договорен между Европейския съюз и Република Гвинея Бисау за определяне на възможностите за риболов и на финансовото участие, предвидени в действащото Споразумение за партньорство в областта на рибарството между двете страни

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Европейската комисия,

като има предвид, че:

(1) На 17 март 2008 г. Съветът прие Регламент (EО) № 241/2008 за сключване на Споразумението за партньорство в областта на рибарството между Европейската общност и Република Гвинея Бисау[2] (наричано по-долу „Споразумение за партньорство“),

(2) На 15 юни 2011 г. бе парафиран нов протокол към Споразумението за партньорство (наричан по-долу „нов протокол“). Новият протокол предоставя на корабите от Съюза възможности за риболов във водите, над които Гвинея Бисау упражнява суверенитет или юрисдикция в областта на рибарството.

(3) На […] г. Съветът прие Решение …/2011/ЕС[3][4] относно подписването и временното прилагане на новия протокол.

(4) Следва да се определи методът за разпределяне на възможностите за риболов между държавите-членки за срока на прилагане на новия протокол,

(5) Съгласно член 10, параграф 1 от Регламент (ЕО) № 1006/2008 на Съвета от 29 септември 2008 година относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността[5], ако се установи, че възможностите за риболов, предоставени на Съюза с новия протокол, не са използвани напълно, Комисията уведомява съответните държави-членки. Липсата на отговор в рамките на срока, който ще определи Съветът, се счита за потвърждение, че корабите на съответната държава-членка не използват напълно възможностите си за риболов в дадения период. Този срок следва да се определи.

(6) Тъй като срокът на действие на предишния протокол изтече на 15 юни 2011 г., настоящият регламент следва да се прилага от 16 юни 2011 г.,

ПРИЕ НАСТОЯЩИЯ РЕГЛАМЕНТ:

Член 1

1. Възможностите за риболов, определени с протокола, договорен между Европейския съюз и Република Гвинея Бисау за определяне на възможностите за риболов и на финансовото участие, предвидени в действащото Споразумение за партньорство в областта на рибарството между двете страни (наричан по-долу „протокол“) се разпределят между държавите-членки както следва:

а) улов на скариди:

Испания | 1421 БРТ |

Италия | 1776 БРТ |

Гърция | 137 БРТ |

Португалия | 1066 БРТ |

б) улов на риба/главоноги мекотели:

Испания | 3143 БРТ |

Италия | 786 БРТ |

Гърция | 471 БРТ |

в) сейнери за улов на риба тон и кораба с парагади за улов на повърхността:

Испания | 10 кораба |

Франция | 9 кораба |

Португалия | 4 кораба |

г) кораби за улов на риба с въдици:

Испания | 10 кораба |

Франция | 4 кораба |

2. Регламент (ЕО) № 1006/2008 се прилага без да се засяга Споразумението за партньорство в областта на рибарството между Европейската общност и Република Гвинея Бисау.

3. Ако заявленията за разрешение за риболов от посочените в параграф 1 държави-членки не изчерпват всички възможности за риболов, определени в протокола, Комисията разглежда заявления за разрешения за риболов от всяка друга държава-членка съгласно член 10 от Регламент (ЕО) № 1006/2008.

4. Посоченият в член 10, параграф 1 от Регламент (ЕО) № 1006/2008 срок, в който държавите-членки трябва да потвърдят, че не изчерпват всички възможности за риболов, предоставени им по силата на споразумението, се определя на десет работни дни, считано от датата, на която Комисията изпрати информация до тях, че възможностите за риболов не са изчерпани.

Член 2

Настоящият регламент влиза в сила в деня след публикуването му в Официален вестник на Европейския съюз .

Той се прилага от 16 юни 2011 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на [...] година.

За Съвета

Председател

[1] Приет от Съвета по земеделие и рибарство на 27 септември 2010 г.

[2] ОВ L 75, 18.3.2008 г., стр. 49.

[3] ОВ С … *

[4] ОВ: позовавания на док. 9791/11.

[5] ОВ L 286, 29.10.2008 г., стр. 33.